Stories uit die Karoo eersdaags op kassie | Netwerk24
30 Desember 2020 09:00
Hylton NelFoto: Verskaf
Die stories van die mense van die Karoo word eersdaags in 'n nuwe TV-reeks vertel. Karoobewoners, wat van 5 Januarie op kykNET (DStv-kanaal 144) uitgesaai word, gee 'n blik op inwoners wat daar gebore en getoë is, asook mense wat na die streek verhuis het – die "ingeburgerdes en inkommers" soos dit in 'n mediaverklaring staan.
Die Karoo is egter nie net die plek waar dié mense se stories afspeel nie. In dié reeks word dit geplaas as die sentrale spil waarom die res draai – anders gestel: die reeks se hoofkarakter.
In elke episode word daar op spesifieke gebied in die Karoo gefokus. Die loodsepisode vertel van ene Petrus en Liana wat hul gesin op hul gasteplaas grootmaak, terwyl 'n gerestoureerde 1854 Kaaps-Hollandse huis ook besoek word.
In die res van die reeks is daar stories oor lief en leed, melkskommels en herwinningskuns, asook oor die wêreldbekende keramiekkunstenaar Hylton Nel. Ons volg ook die verhaal van die immergewilde rieldansgroep die Prins Albert Vastrappers.
Karoobewoners is geskep deur BrightRock, 'n maatskappy wat in behoefte-gerigte lewensversekering spesialiseer.
"Ons hou daarvan om stories te deel oor hoe mense hul lewens aanpas en verander, omdat ons glo verandering bring nuwe geleenthede," sê Suzanne Stevens, adjunk-uitvoerende beampte.
"Karoobewoners deel die stories van diverse mense wat nuwe en interessante dinge doen. Dit ondersoek lewensreise, mense se bereidheid om te verander en hoe van hulle selfs internasionaal erkenning gekry het vanuit die stilte en afgesonderdheid van die Karoo."